
I. REGLEMENTĂRI CONSTITUŢIONALE PRIVIND REFERENDUMUL ŞI INIŢIATIVA POPULARĂ
Constituţia federală a Confederaţiei elveţiene
 conţine principalele dispoziţii în materia referendumului şi a iniţiativelor populare.
▪ Referendumul obligatoriu 

Orice revizuire constituţională este supusă referendumului obligatoriu. De asemenea, sunt supuse referendumului obligatoriu: legile urgente lipsite de bază constituţională a căror durată de validitate depăşeşte 1 an; actele de aderare la organizaţii de securitate colectivă sau la comunităţi supranaţionale (Uniunea Europeană).  

“Art.140 – Referendumul obligatoriu
1. Sunt supuse votului poporului şi al cantoanelor:

a. revizuirile Constituţiei;

b. aderarea la organizaţii de securitate colectivă sau la comunităţi supranaţionale;

c. legile federale declarate urgente care nu au bază constituţională şi a căror durată de validitate depăşeşte un an; aceste legi trebuie supuse la vot în termen de un an de la adoptarea de către Adunarea Federală.

2. Sunt supuse votului poporului:

a. iniţiativele populare vizând revizuirea totală a Constituţiei;

b. iniţiativele populare concepute în termeni generali care vizează revizuirea parţială a Constituţiei şi care au fost respinse de Adunarea Federală;

c. principiul unei revizuiri totale a Constituţiei, în cazul dezacordului între cele două Consilii
.”
▪ Iniţiativa populară şi referendumul facultativ 
- Iniţiativa populară pentru revizuirea (totală sau parţială) a Constituţiei poate fi prezentată de 100.000 de cetăţeni. Parlamentul se pronunţă numai asupra validităţii iniţiativei populare. Acesta trebuie să accepte sau să respingă iniţiativa în termen de 30 de zile de la depunerea acesteia. 
Parlamentul poate prezenta un contra-proiect numai la iniţiativa populară vizând revizuirea parţială a Constituţiei; contra-proiectul  este supus la vot în acelaşi timp cu iniţiativa. 
“Art.138 – Iniţiativa populară vizând revizuirea totală a Constituţiei

1. Pot propune revizuirea totală a Constituţiei 100.000 de cetăţeni şi cetăţene cu drept de vot, în termen de 18 luni de la publicarea oficială a iniţiativei lor.
2. Această propunere este supusă votului poporului.

Art.139 – Iniţiativa populară vizând revizuirea parţială a Constituţiei
1. Pot propune revizuirea parţială a Constituţiei 100.000 de cetăţeni şi cetăţene cu drept de vot, în termen de 18 luni de la publicarea oficială a iniţiativei lor.

2. Iniţiativele populare vizând revizuirea parţială a Constituţiei pot avea forma unei propuneri formulate în termeni generali sau a unui proiect redactat.

3. Dacă o iniţiativă legislativă nu respectă principiul unităţii de formă, al unităţii de materie sau al normelor imperative de drept internaţional, Adunarea Federală îi declară nulitatea totală sau parţială.

4. Dacă Adunarea Federală aprobă o iniţiativă populară formulată în termeni generali, aceasta redactează un text de revizuire parţială în sensul iniţiativei şi îl supune votului poporului şi al cantoanelor. Dacă respinge iniţiativa, Adunarea o supune votului poporului, care decide dacă este necesar să se dea curs iniţiativei. În cazul acceptării acesteia de către popor, Adunarea Federală elaborează proiectul cerut prin iniţiativă.

5. Orice iniţiativă având forma unui proiect redactat este supusă votului poporului şi al cantoanelor. Adunarea Federală recomandă acceptarea sau respingerea. Adunarea poate opune iniţiativei un contra-proiect.

Art.139.a. Abrogat

Art.139.b – Procedura aplicabilă în cazul votării unei iniţiative şi a contra-proiectului la aceasta
1. Cetăţenii şi cetăţenele cu drept de vot se pronunţă simultan asupra iniţiativei şi a contra-proiectului.

2. Alegătorii pot aproba ambele proiecte. Dacă sunt acceptate ambele proiecte, în răspunsul la întrebarea subsidiară, alegătorii pot indica proiectul preferat.
3. În ce priveşte modificările constituţionale care au fost aprobate, dacă, în urma răspunsului dat la întrebarea subsidiară, unul dintre proiecte obţine majoritatea voturilor alegătorilor şi celălalt proiect majoritatea voturilor cantoanelor, proiectul care intră în vigoare este cel care, în urma răspunsului dat la întrebarea subsidiară, a înregistrat cel mai mare procent rezultat din adunarea procentelor voturilor alegătorilor şi a voturilor cantoanelor.”

- Pot fi supuse referendumului legislativ facultativ, la cererea unui număr de 8 cantoane/50.000 de alegători: legile federale; legile federale declarate urgente a căror durată de validitate depăşeşte 1 an; decretele federale; tratatele internaţionale (în anumite condiţii). Referendumul legislativ facultativ are efect suspensiv.
 “Art.141 – Referendumul facultativ
La solicitarea a 50.000 de cetăţeni şi cetăţene cu drept de vot sau a 8 cantoane, făcută în termen de 100 de zile de la publicarea oficială a actului, sunt supuse votului poporului:

a. legile federale;

b. legile federale declarate urgente a căror durată de validitate depăşeşte 1 an;

c. decretele federale, în măsura prevăzută de Constituţie sau de lege;

d. tratatele internaţionale care:

1. au o durată nedeterminată şi nu pot fi denunţate;

2. prevăd aderarea la o organizaţie internaţională;

3. conţin dispoziţii importante care stabilesc norme de drept sau a căror punere în aplicare impune adoptarea de legi federale.
(…)
Art.142 – Majorităţile necesare
1. Actele supuse votului poporului sunt acceptate cu majoritatea voturilor alegătorilor.

2. Actele supuse votului poporului şi al cantoanelor sunt acceptate dacă sunt aprobate de majoritatea alegătorilor şi de majoritatea cantoanelor.

3. Rezultatul votului popular într-un canton reprezintă votul acestuia.

4. Dispun de o jumătate de vot cantoanele Obwald, Nidwald, Bâle-Ville, Bâle-Campagne, Appenzell Rhodes-Extérieures şi Appenzell Rhodes-Intérieures.”

▪ Referendumul convenţional. Se organizează pentru aprobarea/respingerea unor acorduri sau tratate internaţionale. Reprezintă un caz particular de referendum legislativ, întrucât, de regulă, autorizarea ratificării unui tratat intră în competenţa Parlamentului.
În Elveţia, referendumul obligatoriu este prevăzut “pentru aderarea la organizaţii de securitate colectivă sau la comunităţi supranaţionale” (art.140.1.b).

Constituţia permite (dar nu obligă) supunerea la votul referendar a unui tratat internaţional şi a dispoziţiilor constituţionale/legislative de aplicare – referendumul facultativ (art.141.d).

Art.141.a. din Constituţie conţine dispoziţii referitoare la aplicarea tratatelor internaţionale supuse referendumului:

“Art.141.a – Aplicarea tratatelor internaţionale

1. Dacă decretul de aprobare a unui tratat internaţional este supus referendumului obligatoriu, Adunarea Federală poate integra modificările constituţionale legate de aplicarea tratatului.

2. Dacă decretul de aprobare a unui tratat internaţional este supus referendumului, Adunarea Federală poate integra modificările legii legate de aplicarea tratatului.”

II. ASPECTE PRIVIND ORGANIZAREA ŞI DESFĂŞURAREA REFERENDUMULUI ŞI INIŢIATIVEI POPULARE 
Organizarea şi desfăşurarea referendumului naţional sunt guvernate de dispoziţii constituţionale şi de prevederi din Legea federală privind drepturile politice (Titlul 4 – Referendumul; Titlul 5 – Iniţiativa populară)

▪ Forma textului supus referendumului (validitatea formală). 
a. Textul supus referendumului poate avea mai multe forme: 
- Textul are forma unui proiect redactat numai pentru revizuirea Constituţiei (Constituţie, art.139).
- Textul pentru abrogarea unei norme în vigoare (legislaţia) de urgenţă

“Art.165 – Legislaţia de urgenţă
1. O lege federală a cărei intrare în vigoare nu suferă nicio întârziere poate fi declarată urgentă şi poate intra în vigoare imediat printr-o decizie adoptată de majoritatea membrilor fiecărui Consiliu. Validitatea acesteia trebuie limitată în timp.

2. În cazul în care referendumul este cerut pentru o lege federală declarată urgentă, aceasta din urmă încetează să-şi producă efectul după un an de la adoptarea de către Adunarea Federală, dacă nu a fost acceptată, în acest termen, de către popor.

3. În cazul în care o lege federală declarată urgentă este lipsită de bază constituţională, aceasta încetează să-şi producă efectul după un an de la adoptarea de către Adunarea Federală, dacă nu a fost acceptată, în acest termen, de către popor şi cantoane. Validitatea acesteia trebuie limitată în timp.

4. O lege federală declarată urgentă care nu a fost acceptată prin vot nu poate fi reînnoită.”

- Textul privind o chestiune de principiu 
 (Constituţie, art.193.3)

“Art.193 - Revizuirea totală
1. Revizuirea totală a Constituţiei poate fi propusă de popor sau de unul din cele două Consilii, sau decretată de Adunarea Federală.

2. Dacă iniţiativa aparţine poporului sau în cazul dezacordului între cele două Consilii, poporul decide dacă revizuirea totală trebuie efectuată.

3. Dacă poporul acceptă principiul unei revizuiri totale, cele două Consilii sunt reînnoite.

4. Normele imperative de drept internaţional nu trebuie încălcate.”
- Textul are forma unei propuneri concrete, formulată în termeni generali (aşa-numita “propunere neformulată”
) în cazul iniţiativei populare vizând revizuirea parţială a Constituţiei.

“Art.139 – Iniţiativa populară vizând revizuirea parţială a Constituţiei
(…)

2. Iniţiativele populare vizând revizuirea parţială a Constituţiei pot avea forma unei propuneri formulate în termeni generali sau a unui proiect redactat.

(…)
4. Dacă Adunarea Federală aprobă o iniţiativă populară formulată în termeni generali, aceasta redactează un text de revizuire parţială în sensul iniţiativei şi îl supune votului poporului şi al cantoanelor. Dacă respinge iniţiativa, Adunarea o supune votului poporului, care decide dacă este necesar să se dea curs iniţiativei. În cazul acceptării acesteia de către popor, Adunarea Federală elaborează proiectul cerut prin iniţiativă.

(…)”.
b. Textul supus referendumului trebuie să respecte:
- Unitatea de formă 
 , expres reglementată de art.139.2 şi art.194.3 din Constituţie.
“Art.194 – Revizuirea parţială
1. Revizuirea parţială a Constituţiei poate fi cerută de popor sau decretată de Adunarea Federală.

2. Orice revizuire parţială trebuie să respecte principiul unităţii de materie; aceasta nu trebuie să încalce normele imperative ale dreptului internaţional.

3. Orice iniţiativă populară vizând revizuirea parţială a Constituţiei trebuie să respecte principiul unităţii de formă.”

- Unitatea de materie 
, expres reglementată de art.139.2 şi art.194.2 din Constituţie;

- Unitatea de rang. 
 
Conform art.75 din Legea federală privind drepturile politice, dacă o iniţiativă populară nu respectă principiul unităţii de materie, al unităţii de formă sau regulile imperative ale drepturilor internaţional, Adunarea Federală îi declară nulitatea (totală sau parţială, după caz).

▪ Limitele materiale ale referendumului (validitatea materială)

Referendumul este exclus dacă textul propus este contrar normelor imperative de drept internaţional (Constituţie, art.139.2).

▪ Aspecte privind campania/propaganda, finanţarea şi votarea

Campania şi propaganda
În vederea informării obiective a alegătorilor, autorităţile au obligaţia de a trimite acestora textul supus la vot, însoţit de o notiţă explicativă. Notiţa explicativă, redactată de Consiliul Federal (Guvernul), trebuie să prezinte într-o manieră echilibrată diversele puncte de vedere asupra textului. De asemenea, cu cel târziu 6 săptămâni înainte de data votării, Cancelaria Federală publică aceste document pe suport electronic (art.11 din Legea federală privind drepturile politice).

Partidele politice nu participă oficial la redactarea notiţelor explicative. 
La campania pentru referendum pot participa autorităţile şi orice grupare/asociaţie interesată. 
Mijloacele media publice au obligaţia de a aloca un spaţiu egal partizanilor şi adversarilor textului propus. Egalitatea de regim operează şi în cazul condiţiilor financiare aplicate.
Finanţarea

Utilizarea de fonduri publice în campania pentru referendum este interzisă.

Oficial, nu este autorizată nici folosirea de fonduri private pentru remunerarea activităţii de colectare a semnăturilor pentru iniţiativele populare, dar nici nu este interzisă expres.
Votarea

Operaţiunile de votare se desfăşoară pe durata unei singure zile (duminica). Din ce în ce mai mult se utilizează votul prin corespondenţă, a cărui durată de desfăşurare este de 3 săptămâni. 

Votul nu este obligatoriu, cu excepţia unui singur canton.
Pentru validitatea referendumului, nu este necesară participarea unui anumit procent de alegători raportat la numărul alegătorilor înscrişi şi nici nu este prevăzut un prag minim de participare.  
Reguli speciale privind iniţiativa populară

Termenul pentru colectarea semnăturilor este de 18 luni (art.139).
Cetăţenii sunt autorizaţi să colecteze semnăturile, dar, în practică, partidele politice sunt cele care procedează la colectarea de semnături.

Verificarea semnăturilor se efectuează de către Cancelaria Federală
.

Viciile (în materie de validitate formală, caracter obscur, înşelător sau sugestiv) din conţinutul unei întrebări sunt corectate de autorităţile abilitate, anterior începerii colectării de semnături.

III. REFERENDUMUL CANTONL SAU COMUNAL
▪ Fundament juridic

Constituţia federală reglementează numai referendumul cantonal obligatoriu asupra Constituţiilor cantoanelor.
“Art.51 – Constituţiile cantonale
1. Fiecare canton are o Constituţie democratică. Aceasta trebuie să fi fost acceptată de popor şi trebuie să poată fi revizuită dacă majoritatea corpului electoral solicită acest lucru.
2. Constituţiile cantonale trebuie garantate de Confederaţie. Garanţia este acordată dacă acestea nu contravin dreptului federal.”
De asemenea, pentru modificarea limitelor teritoriale ale unui canton, Constituţia federală prevede aprobarea corpului electoral implicat (art.53).
“Art.53 – Existenţa, statutul şi teritoriul cantoanelor

1. Confederaţia protejează existenţa şi statutul cantoanelor, precum şi teritoriul acestora.

2. Orice modificare a numărului de cantoane sau a statutului acestora este supusă aprobării corpului electoral şi a cantoanelor în cauză, precum şi votului poporului şi al cantoanelor.

3. Orice modificare a teritoriului unui canton este supusă aprobării corpului electoral şi cantoanelor în cauză; aceasta este apoi supusă aprobării Adunării Federale sub forma unui decret federal.

4. Rectificarea frontierelor cantonale se face prin convenţie între cantoanele implicate.”

Secesiunea nu este nici prevăzută, dar nici interzisă expres de Constituţie.

▪ Conţinutul referendumului
Actele supuse referendumului sunt foarte numeroase: cu excepţia referendumului privind Constituţia cantonală (obligatoriu conform Constituţiei federale), stabilirea tipurilor de acte normative care pot fi supuse referendumului cantonal/local se face prin legile cantonale. 

▪ Aspecte privind organizarea referendumului

În general, regulile aplicabile referendumului naţional se aplică mutatis mutandis şi la nivel cantonal/comunal. 

Există însă, unele aspecte specifice privind:

- limitele materiale ale referendumului cantonal/comunal (validitatea materială): referendumul este exclus dacă textul propus este contrar dreptului federal şi dreptului internaţional;
- votarea: într-un singur canton este reglementat votul obligatoriu.
- colectarea semnăturilor: termenul de colectare a semnăturilor şi stabilirea organului competent pentru verificarea semnăturilor se reglementează prin lege cantonală.
� http://www.admin.ch/ch/f/rs/1/101.fr.pdf


� Parlamentul Elveţiei (Adunarea Federală) este format din 2 Camere: Consiliul Naţional (format din 200 de deputaţi) şi Consiliul Statelor (format din 46 de parlamentari reprezentanţi ai cantoanelor).


� http://www.admin.ch/ch/f/rs/1/161.1.fr.pdf


� De exemplu, textul privind o chestiune de principiu poate avea următoarea formă: “Sunteţi pentru un amendament al Constituţiei privind introducerea unui sistem prezidenţial?”


� De exemplu, o propunere “neformulată” poate avea următorul text: “Sunteţi în favoarea unui amendament la Constituţie privind reducerea numărului de mandate parlamentare de la 300 la 200?”


(Sursa: European Commission for Democracy through Law (Venice Commission), Questionnaire on the use of referendums 


http://www.venice.coe.int/docs/2004/CDL(2004)031-e.asp)


� Aceiaşi întrebare nu trebuie să combine un proiect redactat şi o propunere neformulată/o chestiune de principiu.


� Existenţa unui raport intrinsec între diferitele părţi ale fiecărei întrebări supuse la vot, impus de necesitatea garantării libertăţii de vot a alegătorilor, care nu trebuie chemaţi să accepte/să respingă în bloc dispoziţii fără legătură între ele.


� O întrebare nu trebuie să vizeze simultan Constituţia şi un act normativ inferior


� Cancelaria Federală funcţionează sub autoritatea Consiliului Federal. Membrii Cancelariei Federale participă la şedinţele Consiliului Federal, dar fără drept de vot.


� Elveţia este singurul stat care permite rectificarea erorilor din conţinutul întrebării, înainte de începerea colectării de semnături.

